Spoločný návrh NARIADENIE RADY, ktorým sa stodeväťdesiaty tretíkrát mení nariadenie Rady (ES) č. 881/2002, ktoré ukladá niektoré špecifické obmedzujúce opatrenia namierené proti niektorým osobám a skupinám spojeným so sieťou al-Káida /* JOIN/2013/020 final - 2013/0193 (NLE) */





DÔVODOVÁ SPRÁVA (1) Nariadením (ES) č. 881/2002 sa ustanovuje zmrazenie finančných prostriedkov a hospodárskych zdrojov niektorých osôb, skupín a subjektov spojených so sieťou al-Káida. (2) Dňa 23. marca 2013 sankčný výbor Bezpečnostnej rady OSN (BR OSN) rozhodol o vymazaní jednej fyzickej osoby menom Usama Muhammed Awad Bin Ládin zo zoznamu osôb, skupín a subjektov, na ktoré by sa malo vzťahovať zmrazenie finančných prostriedkov a hospodárskych zdrojov. Sankčný výbor však rozhodol, že pred uvoľnením aktív, ktoré boli zmrazené v dôsledku zaradenia bin Ládina na uvedený zoznam, musia členské štáty podať sankčnému výboru žiadosť o uvoľnenie týchto finančných prostriedkov alebo hospodárskych zdrojov a poskytnúť záruky, že tieto finančné prostriedky alebo hospodárske zdroje sa neprevedú priamo alebo nepriamo osobe, skupine či subjektu zaradeným do zoznamu. (3) V záujme zaistenia efektívneho vykonania rozhodnutia sankčného výboru je potrebné ponechať bin Ládina na zozname uvedenom v prílohe I k nariadeniu (ES) č. 881/2002 a stanoviť ďalšiu výnimku z opatrení, ktoré sa týkajú zmrazenia v súlade s ods. 32 rezolúcie BR OSN 2083 (2012). (4) Toto opatrenie spadá do rozsahu pôsobnosti Zmluvy o fungovaní Európskej únie, a preto je najmä so zreteľom na zaistenie jeho jednotného uplatňovania hospodárskymi subjektmi vo všetkých členských štátoch potrebné prijať regulačné opatrenie na úrovni Únie. (5) Vysoká predstaviteľka Únie pre zahraničné veci a bezpečnostnú politiku a Európska komisia navrhujú, aby bolo nariadenie (ES) č. 881/2002 zodpovedajúcim spôsobom zmenené. 2013/0193 (NLE) Spoločný návrh NARIADENIE RADY, ktorým sa stodeväťdesiaty tretíkrát mení nariadenie Rady (ES) č. 881/2002, ktoré ukladá niektoré špecifické obmedzujúce opatrenia namierené proti niektorým osobám a skupinám spojeným so sieťou al-Káida EURÓPSKA KOMISIA, so zreteľom na Zmluvu o fungovaní Európskej únie, a najmä na jej článok 215 ods. 2, so zreteľom na spoločnú pozíciu 2002/402/SZBP z 27. mája 2002 o obmedzujúcich opatreniach proti členom organizácie al-Káida a ďalším jednotlivcom, skupinám, podnikom a subjektom, ktoré sú s nimi spojené[1], so zreteľom na spoločný návrh vysokej predstaviteľky Únie pre zahraničné veci a bezpečnostnú politiku a Európskej komisie, keďže: (1) Spoločnou pozíciou 2002/402/SZBP sa stanovujú niektoré obmedzujúce opatrenia prijaté v súlade s rezolúciami Bezpečnostnej rady OSN 1267(1999) a 1333(2000), ktoré pravidelne aktualizuje sankčný výbor zriadený rezolúciami Bezpečnostnej rady OSN 1267(1999) a 1989(2011). Nariadením Rady 2011/487/SZBP[2] prijatým v súlade s kapitolou 2 hlavy V Zmluvy o fungovaní Európskej únie sa zmenil rozsah pôsobnosti Spoločnej pozície 2002/402/SZBP. Vykonávacie opatrenia Únie sú stanovené v nariadení Rady (ES) č. 881/2002, ktoré ukladá zmrazenie finančných prostriedkov a hospodárskych zdrojov niektorým osobám, skupinám a subjektom spojeným so sieťou al-Káida[3]. (2) Dňa 21. februára 2013 sankčný výbor Bezpečnostnej rady OSN rozhodol o vymazaní jednej fyzickej osoby menom Usama Muhammed Awad Bin Ládin zo zoznamu osôb, skupín a subjektov, na ktoré by sa malo vzťahovať zmrazenie finančných prostriedkov a hospodárskych zdrojov. Sankčný výbor však rozhodol, že pred uvoľnením aktív, ktoré boli zmrazené v dôsledku zaradenia Usama bin Ládina na uvedený zoznam, musia členské štáty podať sankčnému výboru žiadosť o uvoľnenie týchto finančných prostriedkov alebo hospodárskych zdrojov a poskytnúť záruky, že tieto finančné prostriedky alebo hospodárske zdroje sa neprevedú priamo alebo nepriamo osobe, skupine či subjektu zaradeným do zoznamu. (3) V záujme zaistenia efektívneho vykonania rozhodnutia sankčného výboru je potrebné ponechať Usama bin Ládina na zozname uvedenom v prílohe I k nariadeniu (ES) č. 881/2002 a stanoviť ďalšiu výnimku z opatrení spočívajúcich v zmrazení, v súlade s ods. 32 rezolúcie BR OSN 2083 (2012). (4) Toto opatrenie patrí do rozsahu pôsobnosti Zmluvy o fungovaní Európskej únie, a preto je na ich vykonanie potrebné, najmä so zreteľom na zaistenie jeho jednotného uplatňovania hospodárskymi subjektmi vo všetkých členských štátoch, prijať regulačné opatrenie na úrovni Únie. (5) Nariadenie (ES) č. 881/2002 by sa preto malo zodpovedajúcim spôsobom zmeniť, PRIJALA TOTO ROZHODNUTIE: Článok 1 Nariadenie (ES) č. 881/2002 sa mení takto: Ods. 1 a ods. 2 článku 2a sa nahrádzajú týmto znením: „1. Článok 2 sa nevzťahuje na finančné prostriedky a hospodárske zdroje, ak: (a) niektorý z príslušných orgánov členských štátov uvedených v prílohe II rozhodne na základe žiadosti podanej dotknutou fyzickou alebo právnickou osobou, že tieto finančné prostriedky alebo hospodárske zdroje sú: i) potrebné na pokrytie základných výdavkov vrátane platieb za potraviny, nájom alebo hypotéky, lieky a lekárske ošetrenie, dane, poistné a poplatky za verejné služby; ii) určené výlučne na platbu primeraných honorárov za odborné výkony a úhradu výdavkov, ktoré vznikli v súvislosti s poskytnutím právnych služieb; iii) určené výlučne na platbu poplatkov alebo nákladov na bežné vedenie alebo správu zmrazených finančných prostriedkov alebo zmrazených hospodárskych zdrojov; iv) potrebné na mimoriadne výdavky; alebo v) sú vo vlastníctve, držbe alebo pod kontrolou Usamu Muhammeda Awada Bina Ládina, ktorý sa uvádza na zozname v prílohe I; a (b) toto rozhodnutie bolo oznámené sankčnému výboru; a (c) i) v prípade rozhodnutia podľa písm. a) bodov i), ii) alebo iii) sankčný výbor nevzniesol proti rozhodnutiu námietku do troch pracovných dní od jeho oznámenia; ii) v prípade rozhodnutia podľa písm. a) bodu iv) sankčný výbor schválil rozhodnutie;alebo iii) v prípade rozhodnutia podľa písm. a) bodu v) príslušný orgán dotknutého členského štátu uvedený v prílohe II poskytol sankčnému výboru záruky, že tieto finančné prostriedky alebo hospodárske zdroje sa neprevedú priamo ani nepriamo žiadnej fyzickej alebo právnickej osobe, subjektu, orgánu alebo skupine uvedeným v prílohe I a žiadny člen sankčného výboru nepodal proti rozhodnutiu námietku do 30 dní od jeho oznámenia.“ Článok 2 Toto nariadenie nadobúda účinnosť dňom jeho uverejnenia v Úradnom vestníku Európskej únie. Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli Za Komisiu predseda [1] Ú. v. ES L 139, 29.5.2002, s. 4. [2] Ú. v. EÚ L 199, 2.8.2011, s. 73. [3] Ú. v. ES L 139, 29.5.2002, s. 9.